CELEX: 32020R1173
Language: hr
Date: 2020-06-04 00:00:00
Title: Delegirana uredba Komisije (EU) 2020/1173 оd 4. lipnja 2020. o izmjeni Uredbe (EU) 2016/1036 o zaštiti od dampinškog uvoza iz zemalja koje nisu članice Europske unije i Uredbe (EU) 2016/1037 o zaštiti od subvencioniranog uvoza iz zemalja koje nisu članice Europske unije u pogledu trajanja razdoblja prethodnog objavljivanja

10.8.2020   
               
               
                  HR
               
               
                  Službeni list Europske unije
               
               
                  L 259/1
               
            
         DELEGIRANA UREDBA KOMISIJE (EU) 2020/1173
         оd 4. lipnja 2020.
         o izmjeni Uredbe (EU) 2016/1036 o zaštiti od dampinškog uvoza iz zemalja koje nisu članice Europske unije i Uredbe (EU) 2016/1037 o zaštiti od subvencioniranog uvoza iz zemalja koje nisu članice Europske unije u pogledu trajanja razdoblja prethodnog objavljivanja
         EUROPSKA KOMISIJA,
         uzimajući u obzir Ugovor o funkcioniranju Europske unije, a posebno njegov članak 290. stavak 1.,
         uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1), a posebno njezin članak 7. stavak 1. i članak 23.a,
         uzimajući u obzir Uredbu (EU) 2016/1037 Europskog parlamenta i Vijeća od 8. lipnja 2016. o zaštiti od subvencioniranog uvoza iz zemalja koje nisu članice Europske unije (2), a posebno njezin članak 12. stavak 1. i članak 32.b,
         budući da:
         
                     (1)
                  
                  
                     Dana 7. lipnja 2018. objavljena je Uredba (EU) 2018/825 Europskog parlamenta i Vijeća (3) kojom je izmijenjena Uredba (EU) 2016/1036 (dalje u tekstu „osnovna antidampinška uredba”) i Uredba (EU) 2016/1037 (dalje u tekstu „osnovna antisubvencijska uredba”).
                  
               
                     (2)
                  
                  
                     Kako bi se poboljšala transparentnost i predvidljivost antidampinških ispitnih postupaka i ispitnih postupaka u pogledu kompenzacijskih pristojbi, strane koje će biti pogođene uvođenjem privremenih antidampinških i kompenzacijskih mjera, posebno uvoznike, trebalo bi upoznati s predstojećim uvođenjem takvih mjera. Osim toga, u ispitnim postupcima u kojima nije primjereno uvoditi privremene mjere poželjno je da su strane dovoljno unaprijed obaviještene o tom neuvođenju. Zato je uvedeno razdoblje prethodnog objavljivanja od tri tjedna.
                  
               
                     (3)
                  
                  
                     U skladu s člankom 7. stavkom 1. osnovne antidampinške uredbe i člankom 12. stavkom 1. osnovne antisubvencijske uredbe Komisija bi do 9. lipnja 2020. trebala preispitati je li došlo do bitnog povećanja uvoza tijekom razdoblja prethodnog objavljivanja te, ako je do takvog povećanja došlo, je li njime prouzročena dodatna šteta industriji Unije, unatoč eventualno donesenim mjerama kao što su evidentiranje ili prilagodba marže štete.
                  
               
                     (4)
                  
                  
                     Komisija na temelju tog preispitivanja treba izmijeniti trajanje razdoblja prethodnog objavljivanja na dva tjedna u slučaju bitnog povećanja uvoza kojim je prouzročena dodatna šteta, odnosno na četiri tjedna ako to nije slučaj.
                  
               
                     (5)
                  
                  
                     Kako je utvrđeno člankom 7. stavkom 1. i člankom 23.a stavkom 2. osnovne antidampinške uredbe te člankom 12. stavkom 1. i člankom 32.b stavkom 2. osnovne antisubvencijske uredbe, to je preispitivanje obveza Komisije koja se može izvršiti samo jednom.
                  
               
                     (6)
                  
                  
                     Od 8. lipnja 2018. kada je stupila na snagu Uredba (EU) 2018/825 Komisija je pokrenula 19 ispitnih postupaka (4) u skladu s člankom 5. osnovne antidampinške uredbe i šest ispitnih postupaka u skladu s člankom 10. osnovne antisubvencijske uredbe.
                  
               
                     (7)
                  
                  
                     Od tih ispitnih postupaka njih dvanaest prošlo je privremenu fazu i za njih su raspoloživi podaci o uvozu za razdoblje prethodnog objavljivanja. Njih bi se stoga moglo analizirati kako bi se preispitalo je li došlo do bitnog povećanja uvoza tijekom razdoblja prethodnog objavljivanja (5).
                  
               
                     (8)
                  
                  
                     Stoga je broj predmeta kojima je Komisija raspolagala za procjenu je li došlo do znatnog povećanja uvoza tijekom razdoblja prethodnog objavljivanja ograničen, što se tijekom donošenja Uredbe (EU) 2018/825 i očekivalo, no u njima je ipak vidljiv jasan trend.
                  
               
                     (9)
                  
                  
                     Od tih dvanaest ispitnih postupaka Komisija je u njih šest odlučila uvesti privremene mjere. U ostalih šest ispitnih postupaka strane su o Komisijinoj namjeri neuvođenja privremenih mjera obaviještene tri tjedna prije isteka roka za uvođenje tih mjera.
                  
               
                     (10)
                  
                  
                     Na temelju statističkih podataka sažetih u tablici 1. u nastavku Komisija je utvrdila da se obujam uvoza iz predmetnih zemalja u Uniju povećao samo u dva ispitna postupka. U ostalim je ispitnim postupcima došlo do znatnog smanjenja.
                     
                        Tablica 1.
                     
                     
                        Obujam uvoza po predmetu
                     
                     
                                 Naziv i broj predmeta
                              
                              
                                 Odluka o uvođenju privremenih mjera
                              
                              
                                 Uvoz podrijetlom iz
                              
                              
                                 Uvoz tijekom razdoblja ispitnog postupka (tone)
                              
                              
                                 Uvoz tijekom razdoblja prethodnog objavljivanja (tone)
                              
                              
                                 Povećanje uvoza
                              
                           
                                 Smjese uree i amonijevog nitrata (AD649)
                              
                              
                                 Da
                              
                              
                                 Rusija
                              
                              
                                 35 297 
                              
                              
                                 8 497 
                              
                              
                                 – 76 %
                              
                           
                                 SAD
                              
                              
                                 42 700 
                              
                              
                                 0
                              
                              
                                 – 100 %
                              
                           
                                 Trinidad
                              
                              
                                 21 183 
                              
                              
                                 0
                              
                              
                                 – 100 %
                              
                           
                                 
                                    ukupno
                                 
                              
                              
                                 
                                    99 180 
                                 
                              
                              
                                 
                                    8 498 
                                 
                              
                              
                                 
                                    – 91 %
                                 
                              
                           
                                 Biodizel (AS650)
                              
                              
                                 Da
                              
                              
                                 Indonezija
                              
                              
                                 29 693 
                              
                              
                                 24 045 
                              
                              
                                 – 19 %
                              
                           
                                 Čelični kotači (AD652)
                              
                              
                                 Da
                              
                              
                                 NRK
                              
                              
                                 13 763 
                              
                              
                                 914
                              
                              
                                 – 93 %
                              
                           
                                 Tkanine od staklenih vlakana (AD653)
                              
                              
                                 Ne
                              
                              
                                 Egipat
                              
                              
                                 882
                              
                              
                                 4
                              
                              
                                 – 100 %
                              
                           
                                 NRK
                              
                              
                                 2 161 
                              
                              
                                 1 724 
                              
                              
                                 – 20 %
                              
                           
                                 
                                    ukupno
                                 
                              
                              
                                 
                                    3 043 
                                 
                              
                              
                                 
                                    1 728 
                                 
                              
                              
                                 
                                    – 43 %
                                 
                              
                           
                                 Proizvodi od beskonačnih filamentnih staklenih vlakana (AD655)
                              
                              
                                 Ne
                              
                              
                                 Egipat
                              
                              
                                 8 295 
                              
                              
                                 3 076 
                              
                              
                                 – 63 %
                              
                           
                                 Bahrein
                              
                              
                                 1 350 
                              
                              
                                 327
                              
                              
                                 – 76 %
                              
                           
                                 
                                    ukupno
                                 
                              
                              
                                 
                                    9 644 
                                 
                              
                              
                                 
                                    3 403 
                                 
                              
                              
                                 
                                    – 65 %
                                 
                              
                           
                                 Tkanine od staklenih vlakana (AS656)
                              
                              
                                 Ne
                              
                              
                                 Egipat
                              
                              
                                 882
                              
                              
                                 37
                              
                              
                                 – 96 %
                              
                           
                                 NRK
                              
                              
                                 2 161 
                              
                              
                                 2 500 
                              
                              
                                 16 %
                              
                           
                                 
                                    ukupno
                                 
                              
                              
                                 
                                    3 043 
                                 
                              
                              
                                 
                                    2 537 
                                 
                              
                              
                                 
                                    – 17 %
                                 
                              
                           
                                 Proizvodi od beskonačnih filamentnih staklenih vlakana (AS657)
                              
                              
                                 Da
                              
                              
                                 Egipat
                              
                              
                                 8 295 
                              
                              
                                 11 574 
                              
                              
                                 38 %
                              
                           
                                 
                                    Izvor: Eurostat, provjereni podaci koje je dostavila industrija Unije, i sustav Surveillance II.
                              
                           
               
                     (11)
                  
                  
                     U većini preispitanih predmeta nije došlo do bitnog povećanja. Nadalje, u jednom od dva predmeta u kojima je do povećanja došlo, taj uvoz u konačnici nije bio rezultat prethodnog objavljivanja, već činjenice da Komisija nije uvela privremene pristojbe. Naime, i u okviru sustava bez prethodnog objavljivanja koji se prije primjenjivao uvoz je u svakom slučaju mogao ući u Uniju bez plaćanja pristojbe čim je svim zainteresiranim stranama bilo jasno da se zbog isteka primjenjivog roka neće uvesti privremene pristojbe.
                  
               
                     (12)
                  
                  
                     Stoga je u jednom slučaju došlo do dodatnog povećanja u razdoblju prethodnog objavljivanja prije uvođenja privremenih mjera.
                  
               
                     (13)
                  
                  
                     Komisija je zato zaključila da uvoz tijekom razdoblja prethodnog objavljivanja općenito nije uzrokovao nikakvu dodatnu štetu industriji Unije. U skladu s time razdoblje prethodnog objavljivanja trebalo bi izmijeniti na četiri tjedna.
                  
               
                     (14)
                  
                  
                     U nedostatku drugih posebnih prijelaznih pravila kojima se uređuje to pitanje, primjereno je pojasniti činjenicu da produljeno razdoblje prethodnog objavljivanja ne smije utjecati na ispitne postupke koji su na temelju obavijesti o pokretanju postupka u skladu s člankom 5. stavkom 9. Uredbe (EU) 2016/1036 ili člankom 10. stavkom 11. Uredbe (EU) 2016/1037 pokrenuti prije datuma objave u Službenom listu Europske unije ove Uredbe. Time bi se trebala osigurati pravna sigurnost, zainteresiranim stranama pružiti razumna mogućnost da se prilagode prestanku primjene starih pravila i stupanju na snagu novih pravila te omogućiti učinkovita, uredna i pravedna provedba uredbi (EU) 2016/1036 i (EU) 2016/1037.
                  
               
                     (15)
                  
                  
                     Uredbe (EU) 2016/1036 i (EU) 2016/1037 trebalo bi stoga na odgovarajući način izmijeniti,
                  
               DONIJELA JE OVU UREDBU:
         
            Članak 1.
            Članak 19.a Uredbe (EU) 2016/1036 zamjenjuje se sljedećim:
            
               
                  „Članak 19.a
                  Informacije u privremenoj fazi
                  
                     1.   Proizvođači Unije, uvoznici i izvoznici i udruženja koja ih predstavljaju te predstavnici zemlje izvoznice mogu zatražiti informacije o planiranom uvođenju privremenih pristojbi. Zahtjevi za takve informacije predaju se u pisanom obliku unutar roka propisanog u obavijesti o pokretanju postupka. Takve informacije dostavljaju se tim stranama četiri tjedna prije uvođenja privremenih pristojbi. Takve informacije uključuju: sažetak predloženih pristojbi isključivo u informativne svrhe i pojedinosti o izračunu dampinške marže i marže dostatne za uklanjanje štete nanesene industriji Unije, pri čemu se propisno vodi računa o potrebi poštovanja obveza u pogledu povjerljivosti sadržanih u članku 19. Strane imaju rok od tri radna dana od dana dostave takvih informacija u kojem mogu dostaviti primjedbe na točnost izračuna.
                  
                  
                     2.   U slučajevima kada se ne namjeravaju uvesti privremene pristojbe već nastaviti ispitni postupak, zainteresirane strane se o neuvođenju pristojbi obavještavaju četiri tjedna prije isteka roka navedenog u članku 7. stavku 1. za uvođenje privremenih pristojbi.”.
                  
               
            
         
         
            Članak 2.
            Članak 29.a Uredbe (EU) 2016/1037 zamjenjuje se sljedećim:
            
               
                  „Članak 29.a
                  Informacije u privremenoj fazi
                  
                     1.   Proizvođači Unije, uvoznici i izvoznici i udruženja koja ih predstavljaju te zemlja podrijetla i/ili izvoza mogu zatražiti informacije o planiranom uvođenju privremenih pristojbi. Zahtjevi za takve informacije predaju se u pisanom obliku unutar roka propisanog u obavijesti o pokretanju postupka. Takve informacije dostavljaju se tim stranama četiri tjedna prije uvođenja privremenih pristojbi. Takve informacije uključuju: sažetak predloženih pristojbi isključivo u informativne svrhe i pojedinosti o izračunu iznosa subvencije protiv koje se mogu uvesti kompenzacijske mjere i marže dostatne za uklanjanje štete nanesene industriji Unije, pri čemu se propisno vodi računa o potrebi poštovanja obveza u pogledu povjerljivosti sadržanih u članku 29. Strane imaju rok od tri radna dana od dana dostave takvih informacija u kojem mogu dostaviti primjedbe na točnost izračuna.
                  
                  
                     2.   U slučajevima kada se ne namjeravaju uvesti privremene pristojbe već nastaviti ispitni postupak, zainteresirane strane se o neuvođenju pristojbi obavještavaju četiri tjedna prije isteka roka navedenog u članku 12. stavku 1. za uvođenje privremenih pristojbi.”.
                  
               
            
         
         
            Članak 3.
            Ova Uredba stupa na snagu sljedećeg dana od dana objave u Službenom listu Europske unije.
         
         
            Članak 4.
            Ova se Uredba primjenjuje na sve ispitne postupke za koje je obavijest o pokretanju postupka u skladu s člankom 5. stavkom 9. Uredbe (EU) 2016/1036 ili člankom 10. stavkom 11. Uredbe (EU) 2016/1037 objavljena u Službenom listu Europske unije nakon dana stupanja na snagu ove Uredbe.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 4. lipnja 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 176, 30.6.2016., str. 21.
         
         
            (2)  SL L 176, 30.6.2016., str. 55.
         
         
            (3)  Uredba (EU) 2018/825 Europskog parlamenta i Vijeća od 30. svibnja 2018. o izmjeni Uredbe (EU) 2016/1036 o zaštiti od dampinškog uvoza iz zemalja koje nisu članice Europske unije i Uredbe (EU) 2016/1037 o zaštiti od subvencioniranog uvoza iz zemalja koje nisu članice Europske unije (SL L 143, 7.6.2018., str. 1.).
         
            (4)  Komisija primjenjuje metodu izračuna Svjetske trgovinske organizacije. To znači da, ako se predmet koji se odnosi na isti proizvod vodi protiv uvoza iz više zemalja, svaka obuhvaćena zemlja računa se kao zasebni ispitni postupak.
         
            (5)  Tri predmeta (šuplji profili podrijetlom iz Republike Sjeverne Makedonije, Rusije i Turske) su prekinuta, a za ostalih 10 predmeta tek je završena ili još nije završena privremena faza te stoga nema raspoloživih statističkih podataka za razdoblje prethodnog objavljivanja (na dan 30. travnja 2020.).